Document ID: 31996R2412

KOMMISSIONENS FORORDNING (EF) Nr. 2412/96 af 18. december 1996 om indførelse af forudgående fællesskabstilsyn med importen af visse jern- og stålprodukter, der er omfattet af EKSF- og EF-traktaterne og har oprindelse i visse tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94 (1), senest ændret ved forordning (EF) nr. 2315/96 (2), særlig artikel 11,
under henvisning til Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og ophævelse af Rådets forordning (EØF) nr. 1765/82, (EØF) nr. 1766/82 og (EØF) nr. 3420/83 (3), senest ændret ved forordning (EF) nr. 1897/96 (4), særlig artikel 9, stk. 1,
efter konsultationer i de udvalg, der er nedsat i henhold til ovennævnte forordninger, og
ud fra følgende betragtninger:
Ved Kommissionens forordning (EF) nr. 2914/95 (5), ændret ved forordning (EF) nr. 464/96 (6), indførtes et forudgående fællesskabstilsyn med importen til Fællesskabet af visse jern- og stålprodukter, der er omfattet af traktaten om oprettelse af Det Europæiske Kul- og Stålfællesskab og traktaten om oprettelse af Det Europæiske Fællesskab;
i henhold til forordning (EF) nr. 3285/94 og (EF) nr. 519/94, er produkter, der er omfattet af traktaten om oprettelse af Det Europæiske Kul- og Stålfællesskab, undergivet den fælles importordning, og det er derfor nødvendigt, at ordningerne med foranstaltninger til fællesskabstilsyn for EKSF-produkter vedtages i overensstemmelse med disse forordninger;
stålmarkedet i Fællesskabet har i de seneste år været ustabilt til dels som følge af et pres fra importen og navnlig fra regioner med en for stor produktionskapacitet og et begrænset hjemmemarkedsforbrug. Stålmarkedet var fortsat ret ustabilt i 1996, og det er vanskeligt at forudsige tendenserne for 1997, da der mangler nyere handelsstatistikker. De nu foreliggende økonomiske indikatorer viser imidlertid følgende tendenser:
a) Produktion: I 1995 udgjorde produktionen af råstål i Fællesskabet 156 mio. tons, eller 2,6 % mere end i 1994. I de første ni måneder af 1996 faldt Fællesskabets produktion med 7,7 % i forhold til samme periode i 1995. For 1996 som helhed forventes produktionen at blive på 148 mio. tons, svarende til et fald på 5 % i forhold til 1995.
b) Import: I 1995 udgjorde Fællesskabets import af EKSF-stålprodukter fra samtlige tredjelande 17,9 mio. tons, hvoraf 60 % (10,8 mio. tons) var flade og lange produkter. Ifølge overslag baseret på tendenserne i de første måneder af 1996 skulle importen for 1996 som helhed falde med gennemsnitligt 16 %. Det er imidlertid vanskeligt at opstille sikre prognoser, da der mangler nyere handelsstatistikker for medlemsstaterne, og handelsstrukturerne ændrer sig betydeligt. Inden faldet i importen i 1996 sås der store stigninger på 30-35 % i 1995 og 1994. For nogle EKSF-stålprodukters vedkommende var disse importtendenser kombineret med meget lave importpriser sammenholdt med prisniveauet i Fællesskabet. Desuden afspejler det gennemsnitlige fald på 16 % i 1996-importen et fald på 37 % for halvfabrikata og 38 % for lange produkter, hvorimod importen af flade produkter forudses at stige med gennemsnitligt 9 %. Disse tendenser tegner sig ikke ensartet i medlemsstaterne. I nogle medlemsstater er importen af visse flade produkter i første del af 1996 steget med over 100 % i forhold til samme periode i 1995.
c) Eksport: Eksporten af EKSF-stålprodukter faldt med gennemsnitligt 22 % i 1995 (EUR 12) sammenholdt med en samlet eksport på 23,4 mio. tons i 1994. Eksporten til visse markeder faldt med mellem 13 % og 45 %. Fællesskabets eksport forventes foreløbigt at stige med ca. 7 % pr. år i 1996 og 1997.
d) Lignende tendenser gør sig gældende for visse stålprodukter henhørende under EF-traktaten. Importen af visse kornorienterede og ikke-kornorienterede elektriske pladeprodukter omfattet af EF-traktaten (KN-kode 7226 11 90 og 7226 19 90) steg med over 100 % i 1995 og må stadig betegnes som følsom for fællesskabsmarkedet. Produktionen af stålrør forventes at falde med ca. 10 % i 1996 i forhold til 1995. Importen af stålrør steg med gennemsnitligt 60 % i 1995 sammenholdt med 1994. Priserne på produkter fra visse tredjelande ligger 30-50 % under fælleskabsproducenternes priser. Stålrør forventes fortsat at være en følsom sektor for fællesskabsmarkedet;
tendenserne i importen af visse EKSF- og EF-produkter med oprindelse i tredjelande, der er omfattet af denne forordning, truer med at forvolde fællesskabsproducenterne skade, og hensynet til Fællesskabets interesser kræver, at importen af disse produkter undergives et forudgående fællesskabstilsyn for at skaffe statistiske oplysninger til en hurtig analyse af importtendenserne;
virkeliggørelsen af det indre marked betyder, at de formaliteter, som importører i Fællesskabet skal opfylde, må være identiske, hvorend toldklareringen af varerne finder sted;
overgang til fri omsætning af de produkter, der er omfattet af denne forordning, bør ske på betingelse af, at der forelægges et tilsynsdokument, som opfylder ensartede kriterier;
medlemsstaternes myndigheder påtegner på anmodning af importøren det pågældende dokument inden for en bestemt periode, men uden at importøren herved erhverver sig ret til import; dokumentet bør derfor kun gælde, så længe importbestemmelserne forbliver uændrede;
tilsynsdokumenter, der udstedes med henblik på fællesskabstilsyn, skal være gældende i hele Fællesskabet, uanset hvilken medlemsstat der udsteder dem;
medlemsstaterne og Kommissionen udveksler så fuldstændige oplysninger som muligt på grundlag af fællesskabstilsynet;
de nationale myndigheder har ansvaret for, at der udstedes tilsynsdokumenter under hensyn til standardbetingelserne på fællesskabsniveau;
det bør nævnes, at importen af visse jern- og stålprodukter fra visse tredjelande ikke kun er betinget af et tilsynsdokument, men også af et eksportdokument, der indrømmes i overensstemmelse med de ordninger, der er fastlagt inden for rammerne af en aftale med de pågældende tredjelande, og anvendelsen af denne forordning er ikke en hindring for sådanne ordninger -
UDSTEDT FØLGENDE FORORDNING:
Artikel 1
1. Fra den 1. januar 1997 er overgang til fri omsætning i Fællesskabet af de jern- og stålprodukter, der henhører under EKSF- og EF-traktaterne, og som er opført i bilag I og har oprindelse i andre tredjelande end landene i Det Europæiske Frihandelsområde (EFTA) eller de lande, der er parter i aftalen om Det Europæiske Økonomiske Samarbejdsområde (EØS), underlagt et forudgående fællesskabstilsyn i overensstemmelse med artikel 11 og 12 i forordning (EF) nr. 3285/94 og artikel 9 og 10 i forordning (EF) nr. 519/94.
2. Tariferingen af de produkter, der er omfattet af denne forordning, sker på grundlag af Fællesskabets told- og statistiknomenklatur (i det følgende benævnt den »kombinerede nomenklatur« eller »KN«). Oprindelsen af de produkter, der er omfattet af denne forordning, fastlægges i overensstemmelse med de gældende regler i Fællesskabet.
Artikel 2
1. Overgang til fri omsætning i Fællesskabet af de i artikel 1 omhandlede produkter er betinget af, at der forelægges et tilsynsdokument, der er udstedt af de relevante myndigheder i en medlemsstat.
2. Det i stk. 1 omhandlede tilsynsdokument udstedes automatisk af den kompetente myndighed i medlemsstaten uden omkostninger for de ønskede mængder inden for en frist på højst fem arbejdsdage efter forelæggelsen af en ansøgning af enhver fællesskabsimportør, uanset hvor i Fællesskabet denne er etableret. Denne ansøgning anses for at være modtaget af den kompetente nationale myndighed senest tre arbejdsdage efter indgivelsen, medmindre andet bevises.
3. Et tilsynsdokument udstedt af en af de myndigheder, der er opført i bilag II, er gyldigt i hele Fællesskabet.
4. Tilsynsdokumentet udfærdiges på en formular svarende til modellen i bilag III. Importørens ansøgning skal omfatte følgende oplysninger:
a) ansøgerens fulde navn og adresse (herunder telefon- og telefaxnummer, og evt. identifikationsnummer, som anvendes af de kompetente nationale myndigheder) samt momsregistreringsnummer, hvis den pågældende er momspligtig
b) evt. fulde navn og adresse på ansøgerens klarerer eller repræsentant (samt telefon- og telefaxnummer)
c) eksportørens fulde navn og adresse
d) nøjagtig varebeskrivelse, herunder
- varernes handelsbetegnelse
- koden i den kombinerede nomenklatur (KN-kode)
- oprindelsesland
- forsendelsesland
e) nettovægt i kg og mængde i den foreskrevne enhed, hvor der er tale om andet end nettovægt, efter position i den kombinerede nomenklatur
f) varernes værdi i ECU cif Fællesskabets grænse efter position i den kombinerede nomenklatur
g) hvorvidt der er tale om sekundavarer eller deklasserede varer (7)
h) forventet periode og sted for toldklareringen
i) hvorvidt ansøgningen er en gentagelse af en tidligere ansøgning vedrørende samme kontrakt
j) følgende erklæring, dateret og underskrevet af ansøgeren (ansøgerens efternavn skrives med blokbogstaver):
»Undertegnede bekræfter hermed, at de i denne ansøgning afgivne oplysninger er rigtige og afgivet i god tro, og at jeg er etableret i Fællesskabet«.
Importøren forelægger også en genpart af salgs- eller købskontrakten, proformafaktura og/eller et produktionscertifikat udstedt af det stålværk, der har fremstillet varen, hvis den ikke er købt direkte i produktionslandet.
5. Tilsynsdokumenter kan kun anvendes så længe ordningerne vedrørende importliberaliseringen er i kraft med hensyn til de pågældende transaktioner. Uden at det er en hindring for, at der kan ske ændringer i de gældende importforordninger eller afgørelser og beslutninger truffet inden for rammerne af en aftale eller forvaltningen af et kontingent:
- fastsættes tilsynsdokumentets gyldighed hermed til fire måneder
- kan ubenyttede eller delvist benyttede tilsynsdokumenters gyldighed forlænges for en tilsvarende periode.
6. Importøren returnerer tilsynsdokumenter til den udstedende myndighed ved gyldighedsperiodens udløb.
Artikel 3
1. Konstateres det, at enhedsprisen ved den pågældende transaktion er mindre end 5 % højere end den pris, der er angivet i tilsynsdokumentet, eller at den samlede værdi eller mængde af de produkter, der frembydes til import, er mindre end 5 % højere end den i tilsynsdokumentet angivne værdi eller mængde, er dette dog ikke til hinder for, at de pågældende produkter overgår til fri omsætning.
2. Oplysningerne i ansøgningerne om tilsynsdokumenter og selve dokumenterne er fortrolige. De er forbeholdt de kompetente myndigheder og ansøgeren.
Artikel 4
1. Inden for de første ti dage i hver måned underretter medlemsstaterne Kommissionen om:
a) nærmere enkeltheder om de mængder og værdier (i ECU), for hvilke der er udstedt tilsynsdokumenter i den foregående måned
b) nærmere enkeltheder om importen i den måned, der går forud for den i litra a) omhandlede måned.
Oplysningerne fra medlemsstaterne opdeles på vare, KN-kode og land.
2. Medlemsstaterne giver meddelelse om uregelmæssigheder eller tilfælde af svig, som de måtte opdage, og i påkommende tilfælde om grunden til, at de måtte afvise at udstede et tilsynsdokument.
Artikel 5
Alle meddelelser indgives til Kommissionen for De Europæiske Fællesskaber og formidles elektronisk via det integrerede net, der er etableret til dette formål, medmindre det af tvingende tekniske årsager midlertidigt er nødvendigt at benytte kommunikationsmidler.
Artikel 6
Denne forordning træder i kraft på dagen for offentliggørelsen i De Europæiske Fællesskabers Tidende. Denne forordning anvendes fra den 1. januar til den 31. december 1997.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. december 1996.

Labels: 1
3
15
5